Komisijos reglamentas (EB) Nr. 1334/2001
2001 m. liepos 2 d.
dėl laikino leidimo naudoti naują pašarų priedą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 2697/2000 [2], ypač į jos 4 straipsnį,
kadangi:
(1) Direktyva 70/524/EEB numato, kad, išnagrinėjus pagal direktyvos 4 straipsnį parengtą paraišką, gali būti išduodamas leidimas naudoti naujus priedus.
(2) Direktyvos 9e straipsnio 1 dalis numato, kad gali būti laikinai leidžiama naudoti naują priedą, jei įvykdomos tos direktyvos 3a straipsnio b-e punktų sąlygos ir jei, atsižvelgiant į turimus rezultatus, pagrįstai galima manyti, kad, naudojamas gyvūnų mityboje, jis turi vieną iš 2 straipsnio a punkte minimų poveikių. Toks laikinas leidimas naudoti tos direktyvos C priedo II dalyje minimus priedus, įskaitant augimą skatinančias medžiagas, gali būti suteikiamas ne ilgesniam kaip ketverių metų laikotarpiui.
(3) Direktyvos 70/524/EEB 2 straipsnio aaa papunktis reikalauja, kad leidimas naudoti augimą skatinančias medžiagas būtų siejamas su asmeniu, atsakingu už jų pateikimą į rinką.
(4) Dokumentų, pateiktų dėl leidimo naudoti kalio diformatą, priskiriamą priede aprašytai "Augimą skatinančių medžiagų" grupei, įvertinimas rodo, kad jis atitinka pirmiau nurodytus reikalavimus ir todėl jį gali būti laikinai leidžiama naudoti ketverius metus.
(5) Dokumentų įvertinimas rodo, kad gali būti reikalaujama laikytis tam tikrų procedūrų, siekiant apsaugoti darbuotojus nuo pašarų priedo poveikio. Tačiau tokia apsauga gali būti užtikrinama taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo [3].
(6) Gyvūnų mitybos mokslinis komitetas pateikė palankias išvadas dėl augimą skatinančios medžiagos saugos gyvūnams, naudotojams, vartotojams ir aplinkai, esant minėtame priede aprašytoms sąlygoms.
(7) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priedą, priskiriamą grupei "Augimą skatinančios medžiagos" ir nurodytą šio reglamento priede, laikinai leidžiama kaip pašarų priedą naudoti gyvūnų mityboje, laikantis minėtame priede nustatytų sąlygų.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. liepos 2 d.